text: Vestas afskediger i Esbjerg
  24 oktober 2013 kl. 06.22
  Vestas lukker sit Supply Center i Esbjerg, og virksomheden har varslet afskedigelse af 35 medarbejdere, oplyser dagbladet JydskeVestkysten.
  - Vestas er helt generelt i gang med en proces, hvor vi koncentrerer os om vores kernekompetencer, og i den proces udliciterer vi en række funktioner. På vores supply-center har man løst en række opgaver i forhold til indkøb, pakning og afsendelse af komponenter, der bruges i mølletårne. Det arbejde vil fremover blive udført af eksterne leverandører, siger Peter Gisselmann fra Vestas til avisen.
  Sidste år i september fyrede Vestas 33 ansatte i Esbjerg i forbindelse med en voldsom fyringsrunde, hvor 650 mistede arbejdet på landsplan.
  Efter den nye fyringsrunde har Vestas kun 30 ansatte i Esbjerg.
  